b'\n_START_ARTICLE_\nRingling Bros. and Barnum & Bailey Circus\n_START_PARAGRAPH_\nRingling Bros. and Barnum & Bailey Circus on toukokuussa 2017 toimintansa lopettanut yhdysvaltalainen sirkusyhti\xc3\xb6, joka tunnetaan my\xc3\xb6s nimell\xc3\xa4 The Greatest Show on Earth. Yhti\xc3\xb6 syntyi vuonna 1919, kun P. T. Barnumin ja James Anthony Baileyn vuonna 1881 perustama Barnum & Bailey\xc2\xa0yhdistettiin Ringlingin veljesten vuonna 1884 perustettuun sirkukseen.\xc2\xa0Ringlingin veljekset olivat ostaneet Barnum & Baileyn jo Baileyn kuoltua vuonna 1906, mutta sirkukset toimivat erikseen, kunnes ne yhdistettiin vuonna 1919._NEWLINE_Vuoteen 1956 asti sirkus toimi perinteisen\xc3\xa4 sirkusseurueena purettavine ja siirrett\xc3\xa4vine telttoineen ja junakuljetuksineen, mutta sen j\xc3\xa4lkeen se on esiintynyt kiinteill\xc3\xa4 esiintymispaikoilla, kuten urheilustadioneilla. Vuonna\xc2\xa01967 Ringlingin veljekset myiv\xc3\xa4t sirkuksensa veljeksille Irvin ja Israel Feld, jotka puolestaan myiv\xc3\xa4t sen vuonna\xc2\xa01971 leluyritys\xc2\xa0Mattelille, kunnes ostivat\xc2\xa0sen takaisin itselleen vuonna 1982. Vuonna 1984 sirkus tuli osaksi kansainv\xc3\xa4list\xc3\xa4\xc2\xa0Feld Entertainment\xc2\xa0-viihdeyrityst\xc3\xa4, jonka p\xc3\xa4\xc3\xa4konttori on Floridassa._NEWLINE_Vedoten laskeviin yleis\xc3\xb6m\xc3\xa4\xc3\xa4riin ja korkeisiin k\xc3\xa4ytt\xc3\xb6kustannuksiin Feld Entertainment ilmoitti tammikuussa 2017, ett\xc3\xa4 sirkuksen toiminta lopetetaan toukokuussa 146 toimintavuoden j\xc3\xa4lkeen. K\xc3\xa4vij\xc3\xa4m\xc3\xa4\xc3\xa4r\xc3\xa4t l\xc3\xa4htiv\xc3\xa4t nopeaan laskuun, kun sirkus luopui el\xc3\xa4inten k\xc3\xa4yt\xc3\xb6st\xc3\xa4 esityksiss\xc3\xa4\xc3\xa4n el\xc3\xa4insuojeluj\xc3\xa4rjest\xc3\xb6jen painostuksesta. Emoyhti\xc3\xb6 Feld Entertainment jatkaa toimintaansa ja tuottaa muun muassa Disney on Ice -esityksi\xc3\xa4._NEWLINE_Viimeinen n\xc3\xa4yt\xc3\xb6s pidettiin 21. toukokuuta 2017 New Yorkissa.'